Lietuvos sveikatos inovacijų skatinimo iniciatyvos įvardintos kaip pavyzdys kitoms šalims

**Inovacijos asmens sveikatos priežiūros sektoriuje vis dažniau siejamos su dirbtiniu intelektu grįsta diagnostika, nuotoliniu pacientų stebėjimu ar genetiniais duomenimis paremta personalizuota medicina. Vis dėlto Vidurio, Rytų ir Pietų Europoje realybė neretai yra daug paprastesnė – daugelis gydymo įstaigų vis dar naudoja pasenusias sistemas ir neturi pajėgumų diegti net bazinių skaitmeninių sprendimų. Pasak vieno didžiausių sveikatos inovacijų tinklų Europoje „EIT Health“ atstovų, šiuo metu Lietuvoje įgyvendinamos vietinės iniciatyvos yra sektinas pavyzdys ir kitoms šalims.**

„Šiandien išmanieji telefonai turi daugiau galios nei ligoninės. Tai atskleidžia milžinišką šiuolaikinių technologijų potencialą, kurį galime išnaudoti sveikatos sistemų pažangai“, – teigia Filipa Fixe, KPMG sveikatos padalinio vadovė Portugalijoje.

Tai buvo viena iš labiausiai atgarsio sulaukusių įžvalgų praėjusių metų „Morning Health Talks“ renginių cikle, kurį „EIT Health InnoStars“ surengė keliose Vidurio, Rytų ir Pietų Europos šalyse, įskaitant ir Lietuvą. Ciklo metu sveikatos priežiūros profesionalai, startuoliai, tyrėjai, viešojo sektoriaus atstovai ir investuotojai diskutavo apie tai, kodėl inovacijos šiame regione dažnai stringa – ir ką daryti, kad padėtis keistųsi.

**Iššūkių kelia ir technologijų prieinamumas**

Vienas iš pagrindinių iššūkių, įvardytų renginių ciklo metu – nepakankama techninė infrastruktūra gydymo įstaigose. Be modernių IT sistemų neįmanoma ne tik įdiegti naujų sprendimų, bet ir bendradarbiauti su inovacijas kuriančiomis įmonėmis. Kartu išryškėjo ir kita sisteminė problema – duomenų prieinamumas. Nors daugelyje šalių veikia centralizuotos e. sveikatos sistemos, jose esantys duomenys yra fragmentiški, nepakankamai standartizuoti, o prieigą prie jų apsunkina biurokratinės kliūtys.

Dar viena kliūtis – pasenęs reguliavimas, kuris dažnai neapima skaitmeninių sprendimų ir inovacijų. Dirbtinis intelektas, nuotolinė priežiūra ir kitos technologijos dažnai patenka į teisiškai neapibrėžtas zonas. Be to, inovacijas stabdo ir atsargus požiūris bei žinių trūkumas sveikatos priežiūros srityje.

Ne mažiau svarbus aspektas – pacientų įtraukimas. Nors inovacijos vystomos būtent jiems, pacientai dažnai nebūna įtraukiami nei į jų kūrimą, nei į testavimą. Kaip pažymi renginyje Lietuvoje dalyvavusi dr. Suja Somanadhan iš Dublino universiteto: „Pacientai turi būti kiekvienos sveikatos iniciatyvos centre. Jų patirtys ir poreikiai turi būti inovacijų variklis.“

Vis dėlto šalia iššūkių egzistuoja ir įkvepiančių pavyzdžių, kurie rodo, kad pokytis įmanomas. Vienas tokių – Portugalijos Porto miestas, kuris sukūrė savivaldybės vedamą, paslaugomis grįstą inovacijų modelį. Vietoje tiesioginio startuolių finansavimo miestas juos remia per inkubatorius, organizuoja „pirmojo pirkėjo“ renginius, o piliečiai aktyviai prisideda prie sveikatos poreikių identifikavimo. Šis modelis leido suburti daugiau kaip 800 startuolių ir tapti sveikatos inovacijų centru šalyje.

**Išskirtas ir Lietuvos pavyzdys**

Lietuva taip pat turi kuo pasidžiaugti – šalyje sveikatos inovacijų skatinimas įvardintas kaip sektinas pavyzdys. Nuo 2022 metų Valstybės duomenų agentūra administruoja sveikatos duomenų teikimo prašymus, padeda inovatoriams apibrėžti poreikius, nuasmenina jautrią informaciją ir užtikrina teisinį atitikimą. Toks centralizuotas modelis spartina inovacijų kūrimą ir yra sektinas pavyzdys kitoms šalims.

Kitas svarbus žingsnis – pirmasis bandomasis projektas, skirtas palengvinti startuolių prieigą prie nuasmenintų antrinių sveikatos duomenų. Tai projektas, kurį 2023–2024 metais Kaune inicijavo „EIT Health Hub Lietuva“. Jo metu buvo sujungti startuoliai, ligoninės, teisininkai ir nacionalinės institucijos, siekiant praktiškai spręsti duomenų prieigos bei teisinių reikalavimų klausimus. Šis unikalus projektas tapo pavyzdžiu kitoms Europos šalims – jo geroji praktika buvo perduota susidomėjusių šalių atstovams, kad panašūs projektai būtų įgyvendinami ir kitur, skatinant inovacijų, paremtų duomenimis, plėtrą.Artėjant 2025 metų „Morning Health Talks“ ciklui, specialistai pabrėžia, kad bendradarbiavimas – vienintelis kelias į priekį.

„Sveikatos inovacijos yra per daug kompleksiškos, per daug visapusės ir per daug aktualios, kad jas spręstume pavieniui. Jokia ligoninė, startuolis, ministerija ar mokslo įstaiga vieni negali išspręsti visų sveikatos iššūkių. Tik kartu galime integruoti suskaidytas duomenų sistemas, atnaujinti reguliavimą ar prasmingai įtraukti pacientus. „Morning Health Talks“ padeda tai pasiekti. Tai daugiau nei renginys – tai mechanizmas, kuris suburia skirtingus veikėjus“, – teigia „EIT Health InnoStars RIS“ direktorė Monika Toth.

Šių metų birželio 3 d. Kaune vyks „Morning Health Talks“, kurio metu vėl su suinteresuotų šalių atstovais bus nagrinėjami kylantys iššūkiai ir ieškoma galimų sprendimo būdų.

**Apie Europos inovacijų ir technologijų institutą (EIT)**

EIT yra didžiausias Europoje inovacijų tinklas, vienijantis apie 2400 partnerių iš verslo, mokslo ir švietimo sričių, veikiančių daugiau nei 50 inovacijų centruose. EIT stiprina Europos gebėjimą diegti inovacijas, kurdamas sprendimus pasaulinėms problemoms ir ugdydamas verslumo talentus. Institutas yra ES struktūra ir neatsiejama programos „Europos horizontas“ dalis. EIT remia dinamiškas tarpvalstybines partnerystes – EIT žinių ir inovacijų bendruomenes, kurių kiekviena sprendžia vieną iš globalių iššūkių – nuo klimato kaitos iki sveikatos ar atsinaujinančios energijos.

Daugiau informacijos: https://eit.europa.eu

**Apie „EIT Health“**

„EIT Health“ yra pirmaujantis Europos sveikatos inovatorių tinklas, vienijantis apie 120 partnerių, ir yra remiamas Europos inovacijų ir technologijų instituto (EIT). Dirbdami tarpvalstybiniu mastu, siekiame padėti europiečiams gyventi ilgiau ir sveikiau.

Atsakydami į lėtinių ligų augimą ir ieškodami naujų technologinių sprendimų, „EIT Health“ jungia inovatorius, ekspertus ir investuotojus, kad inovacijos greičiau pasiektų rinką. Šiandien „EIT Health“ jau padėjo daugiau nei 2500 startuolių ir augančių įmonių, padėjo pritraukti 1,9 mlrd. EUR investicijų, į rinką atvedė 113 sveikatos sprendimų ir apmokė 49 000 studentų bei specialistų.

Daugiau informacijos: [www.eithealth.eu](http://www.eithealth.eu)

**Apie „EIT Health InnoStars“**

„InnoStars“ yra vienas iš aštuonių „EIT Health“ geografinių klasterių. Jis apima Lenkiją, Vengriją, Italiją, Portugaliją, taip pat Baltijos šalis, Kroatiją, Slovakiją, Čekiją, Slovėniją, Graikiją ir Rumuniją – tai šalys, kurias Europos inovacijų švieslentė (EIS) įvardija kaip „vidutinio lygio inovatorius“. InnoStars skatina sveikatos priežiūros, sveiko gyvenimo ir aktyvaus senėjimo inovacijas bei padeda mažinti atotrūkį tarp stipriųjų ir besivystančių regionų.

**Apie „EIT Regioninės inovacijų schemą“ (EIT RIS)**

„EIT RIS“ programa buvo sukurta EIT siekiant mažinti atotrūkį tarp inovacijų lyderių ir besivystančių regionų. Ji siekia atskleisti unikalų inovacinį potencialą Vidurio, Rytų ir Pietų Europoje ir įtraukti vietinius inovatorius į Europos programas. Sveikatos srityje ši programa veikia nuo 2016 m., koordinuojama „EIT Health InnoStars“, ir apima 11 šalių su 11 EIT Health centrų regione.

Daugiau informacijos: [www.eithealth.eu](http://www.eithealth.eu)